Source: https://cotidianul.md/2020/03/19/csm-aproba-demisia-unui-magistrat-de-la-csj-care-a-judecat-cazul-gemeni-chicu-trebuie-sa-plateasca/
Timestamp: 2020-06-05 02:39:31+00:00
Document Index: 1235371

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

CSM aprobă demisia unui magistrat de la CSJ care a judecat cazul „Gemeni”. Chicu: Trebuie să plătească — Cotidianul
Acasă Actualitate CSM aprobă demisia unui magistrat de la CSJ care a judecat cazul...
CSM aprobă demisia unui magistrat de la CSJ care a judecat cazul „Gemeni”. Chicu: Trebuie să plătească
Consiliul Superior al Magistraturii (CSM) s-a întrunit astăzi în ședință, la care au participat pentru prima dată cei 4 membri din rândul profesorilor de drept selectați de Parlament. Noua componență a CSM a aprobat mai multe demisii ale unor judecători de la Curtea Supremă de Justiție, Curtea de Apel Chișinău și Judecătoria Orhei.
Membrii CSM au aprobat demisia din funcție a judecătorului Sveatoslav Moldovan de la Curtea Supremă de Justiție. Moldovan a făcut parte din completul de judecători ce a luat decizia finală în cazul „Gemenii”, care a dus la obligarea statului de către CEDO să achite prejudicii de până la 3,6 milioane de euro. Din acel complet de judecători au mai făcut parte Vera Macinskaia, Tamara Chişcă-Doneva, Ala Cobăneanu și Tatiana Vieru.
Vera Macinskaia nu mai lucrează din 2015 în sistem, pentru că a atins plafonul de vârstă, iar Tatiana Vieru a părăsit sistemul în 2019.
Citește și: Voronin face dezvăluiri despre cazul „Gemenii”: La mine a venit Poroșenko să-l ajut
După decizia CSM prim-ministrul Ion Chicu a cerut ministrului Justiției să nu permite părăsirea sistemului de către Moldovan fără a plăti pentru deciziile care au dus la condamnări din partea CtEDO.
„Plecarea din sistem a judecătorilor din vina cărora țara noastră are de plătit zeci de milioane la CtEDO e un bun pas. Dar insuficient. Trebuie să plătească. Dle Fadei Nagacevschi, Vă rog mecanismul funcțional de acțiune în regres să fie promovat cât mai rapid. În acest caz „nu stăm acasă”!”, a comentat Ion Chicu.
Tot astăzi membrii CSM au acceptat cererea de demisie din funcție a judecătorului Vasile Stihi de la Judecătoria Orhei și a judecătoarei Aliona Danilov de la Curtea de Apel Chișinău.
Cât privește cerere de demisie depusă de judecătorul Nicolae Craiu de la Curtea Supremă de Justiție, CSM a amânat examinarea acesteia la cererea judecătorului.
Cazul „Gemenii”
Ion Chicu nu vrea să scoată niciun bănuț din bugetul de stat
La 19 februarie curent, premierul i-a cerut ministrului Justiției, Fadei Nagacevschi, să se adreseze Procuraturii Generale pentru inițierea de cauze penale pe numele judecătorilor care au emis decizia în urma căreia Republica Moldova a fost condamnată la CtEDO, dar și pe numele tuturor magistraților a căror sentințe au adus condamnări la CtEDO.
Șeful Executivului a mai cerut publicarea pe site-ul Ministerului Justiției a tuturor cauzelor pierdute de Republica Moldova la CtEDO, cu indicarea judecătorilor și persoanelor vinovate, pentru ca să cunoască societatea”.
Citește și: Ion Chicu, către judecători: Cât sunt premier, un bănuț nu transfer pe cauzele CtEDO
De asemenea, Ion Chicu, i-a cerut lui Nagacevschi să verifice de ce în 2011 Ministerul Justiției și agentul guvernamentul nu au contestat sentința judecătorească în cazul „Gemenii”.
Premierul i-a mai cerut ministrului Finanțelor să înceapă procedura de inițiere a controlului venitului celor cinci judecători din a căror vină Republica Moldova a fost condamnată pe acest caz la CtEDO în cazul „Gemenii”.
Articolul precedentO tânără căutată de câteva zile a fost găsită moartă
Articolul următorO moldoveancă din Italia a decedat de coronavirus; Avea 65 de ani